Yoʻlovchi bojxona deklaratsiyasini toʻldirish va rasmiylashtirish tartibi toʻgʻrisidagi yoʻriqnomaga oʻzgartirish va qoʻshimchalar kiritish haqida
(resolution, 2026-02-28)

Oʻzbekiston Respublikasining “Oʻzbekiston Respublikasi fuqarolarini, chet el fuqarolarini hamda fuqaroligi boʻlmagan shaxslarni yashash joyi va turgan joyi boʻyicha roʻyxatdan oʻtkazish toʻgʻrisida”gi Qonuni hamda Oʻzbekiston Respublikasi Prezidentining 2025-yil 25-martdagi PF-57-son “Davlat bojxona xizmati organlarining faoliyati samaradorligini oshirish boʻyicha chora-tadbirlar toʻgʻrisida”gi Farmoniga muvofiq Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi qaror qiladi: 1. Oʻzbekiston Respublikasi Davlat bojxona qoʻmitasining 2014-yil 4-iyuldagi 01-02/12-13-son qarori (roʻyxat raqami 2606, 2014-yil 5-avgust) (Oʻzbekiston Respublikasi qonun hujjatlari toʻplami, 2014-y., 32-son, 411-modda) bilan tasdiqlangan Yoʻlovchi bojxona deklaratsiyasini toʻldirish va rasmiylashtirish tartibi toʻgʻrisidagi yoʻriqnomaga ilovaga muvofiq oʻzgartirish va qoʻshimchalar kiritilsin. 2. Ushbu qaror Oʻzbekiston Respublikasi Milliy statistika qoʻmitasi bilan kelishilgan. 3. Mazkur qaror rasmiy eʼlon qilingan kundan eʼtiboran kuchga kiradi. 1. 1-bandning ikkinchi xatboshisidagi “doimiy yashash joyi” degan soʻzlar “yashash joyi” degan soʻzlar bilan almashtirilsin. 2. 2-bandda: quyidagi mazmundagi sakkizinchi xatboshi bilan toʻldirilsin: “Oʻzbekiston Respublikasiga olib kirishda jismoniy shaxslar tomonidan tovarlarni olib kirishning bojxona toʻlovlari undirilmaydigan cheklangan meʼyorlardan qatʼiy nazar mobil qurilmalarga, bundan mobil qurilmalarni xalqaro oʻziga xos identifikatsiya kodlari boʻyicha roʻyxatga olish tizimi operatorining bazasida avval roʻyxatga olingan holda Oʻzbekiston Respublikasi hududida sotib olingan mobil qurilmalar mustasno;”; sakkizinchi xatboshi toʻqqizinchi xatboshi deb hisoblansin. 3. 3-bandning birinchi xatboshisi quyidagi tahrirda bayon etilsin: “3. Deklaratsiya 16 yoshga toʻlgan shaxslar tomonidan mazkur Yoʻriqnomaning 2-bandida koʻrsatilgan hollarda toʻldiriladi hamda Oʻzbekiston Respublikasining Davlat chegarasidagi oʻtkazish punktlari orqali bojxona chegarasini kesib oʻtayotganda tovar(lar) bilan bir vaqtda taqdim etiladi.”. 4. 4-bandda: birinchi xatboshi quyidagi tahrirda bayon etilsin: “4. Deklaratsiya mazkur Yoʻriqnomaning ilovasiga muvofiq qogʻoz shaklda ikki nusxada yoki elektron shaklda toʻldiriladi. Qogʻoz shakldagi Deklaratsiyaning bir nusxasi bojxona organida qoladi, ikkinchi nusxasi esa Deklaratsiyani toʻldirgan shaxsga beriladi. Ushbu Deklaratsiyada koʻrsatilgan maʼlumotlar Oʻzbekiston Respublikasining naqd milliy valyutasi, naqd chet el valyutasi, boshqa valyuta boyliklari, har qanday koʻrinishdagi va holatdagi qimmatbaho metallar va qimmatbaho toshlardan yasalgan buyumlar (bundan buyon matnda qimmatbaho buyumlar deb yuritiladi), tovarlar hamda transport vositasini olib kirish yoki olib chiqish uchun asos boʻlib xizmat qiladi.”; ikkinchi xatboshidagi “bir nusxada” degan soʻzlar “qogʻoz shaklda bir nusxada” degan soʻzlar bilan almashtirilsin; quyidagi mazmundagi uchinchi xatboshi bilan toʻldirilsin: “Elektron shaklda taqdim etilgan Deklaratsiya bojxona rasmiylashtiruvidan oʻtkazilganidan soʻng Deklaratsiyani toʻldirgan shaxs tomonidan talab etilgan taqdirda bojxona xodimi tomonidan bir nusxada chop etib berilishi mumkin.”. 5. 5-bandda: quyidagi mazmundagi ikkinchi xatboshi bilan toʻldirilsin: “Deklaratsiyaning elektron shakli mazkur Yoʻriqnomaning 6 — 12-bandlari talablariga muvofiq bojxona organlarining axborot tizimi orqali avtomatik ravishda A4 format koʻrinishida shakllanadi.”; ikkinchi xatboshi uchinchi xatboshi deb hisoblansin; uchinchi xatboshidan “(www.bojxona.uz)” degan soʻzlar chiqarib tashlansin; quyidagi mazmundagi xatboshilar bilan toʻldirilsin: “Elektron shaklda toʻldirilgan Deklaratsiya kim tomonidan toʻldirilganligidan qatʼiy nazar mazkur Deklaratsiyani bojxona organlariga oʻz nomidan taqdim etgan shaxs unda aks ettirilgan maʼlumotlarning toʻgʻriligi va toʻliqligi uchun javobgar hisoblanadi. Agar elektron shakldagi Deklaratsiya bojxona organlarining axborot tizimida qayd etilgan kundan eʼtiboran oʻttiz kalendar kun ichida unda koʻrsatilgan tovarlar bojxona organiga bojxona chegarasini kesib oʻtayotgan vaqtda taqdim etilmagan boʻlsa, Deklaratsiya berilmagan hisoblanadi va avtomatik tarzda bekor qilinadi.”. 6. 6-bandda: ikkinchi xatboshi quyidagi tahrirda bayon etilsin: “Tegishli bandlardagi maʼlumotlar oʻzbek (kirill yoki lotin alifbosida), rus yoki ingliz tillarida qatʼiy belgilangan joylarga aniq va tushunarli tarzda kiritiladi. Bunda, maʼlumotlar qogʻoz shakldagi Deklaratsiyada ruchka bilan qoʻlda yoziladi.”; uchinchi xatboshidagi “chizish” degan soʻz “kiritish” degan soʻz bilan almashtirilsin. 7. 7-bandda: “a” kichik bandning toʻrtinchi xatboshisi quyidagi tahrirda bayon etilsin: “2-bandda shaxs toʻgʻrisidagi maʼlumotlar (familiyasi, ismi, otasining ismi, tugʻilgan sanasi, jinsi, pasportining (identifikatsiya ID-kartasi yoki Oʻzbekiston Respublikasiga qaytish guvohnomasining) seriyasi va raqami), doimiy yashash mamlakati, fuqaroligi, birga harakatlanayotgan 16 yoshga toʻlmagan shaxslar mavjudligi (ularning soni va familiyasi, ismi, otasining ismi va pasport (identifikatsiya ID-kartasi yoki Oʻzbekiston Respublikasiga qaytish guvohnomasining) maʼlumotlari);”; “b” kichik band quyidagi mazmundagi xatboshi bilan toʻldirilsin: “Bunda “B” sahifaning 2 va 3-bandlarida nazarda tutilgan buyumlar (tovarlar) 16 yoshga toʻlmagan shaxslarga tegishli boʻlgan hollarda mazkur bandlarning “tovar nomi” va “buyum nomi” ustunlariga buyum (tovar) egasining pasport (identifikatsiya ID-kartasi yoki Oʻzbekiston Respublikasiga qaytish guvohnomasi) raqami ham koʻrsatiladi.”. 8. 71-bandning ikkinchi xatboshisidagi “identifikatsiya ID-kartasining” degan soʻzlar “identifikatsiya ID-kartasi yoki Oʻzbekiston Respublikasiga qaytish guvohnomasining” degan soʻzlar bilan almashtirilsin. 9. 10-band quyidagi tahrirda bayon etilsin: “10. Qonunchilik hujjatlariga muvofiq yozma deklaratsiyalanishi lozim boʻlgan Oʻzbekiston Respublikasining naqd milliy valyutasi, naqd chet el valyutasi, boshqa valyuta boyliklari, qimmatbaho buyumlar, shuningdek tovarlar toʻgʻrisidagi maʼlumotlar qogʻoz shakldagi Deklaratsiyaning “B” sahifasi 1 — 3-bandlaridagi satrlarga sigʻmagan taqdirda, mazkur maʼlumotlar qoʻshimcha qogʻoz shakldagi Deklaratsiyaning “B” sahifasi 1 — 3-bandlarida koʻrsatiladi va u asosiy Deklaratsiyaga ilova qilinadi. Bunda, qoʻshimcha qogʻoz shakldagi Deklaratsiyaning “A” sahifasi toʻldirilmaydi.”. 10. 12-band quyidagi tahrirda bayon etilsin: “12. Deklaratsiya Oʻzbekiston Respublikasining naqd milliy valyutasi, naqd chet el valyutasi, boshqa valyuta boyliklari, qimmatbaho buyumlar, tovarlar hamda transport vositasini bojxona nazoratiga qogʻoz shaklda taqdim etishga qadar ruchka bilan imzolanishi yoki elektron shaklda toʻldirilib, taqdim etilayotgan vaqtda elektron raqamli imzo (qoʻl barmoq izi, grafik imzo) bilan tasdiqlanishi kerak. Toʻldirilgan Deklaratsiya uni oʻz nomidan taqdim etayotgan yoʻlovchi tomonidan tasdiqlanadi (imzolanadi).”. 11. 13-band “bir vaqtda qabul qilinadi” degan soʻzlardan keyin “va axborot tizimida roʻyxatga olinadi” degan soʻzlar bilan toʻldirilsin. 12. Quyidagi mazmundagi 131-band bilan toʻldirilsin: “131. Deklaratsiya bojxona organi tomonidan roʻyxatga olingan vaqtdan boshlab yuridik ahamiyatga molik faktlardan dalolat beruvchi hujjatga aylanadi.”. 13. 14-bandda: birinchi xatboshi quyidagi tahrirda bayon etilsin: “14. Qogʻoz shakldagi Deklaratsiyada boʻyab tuzatishlar va oʻchirib yozishlar boʻlmasligi lozim. Notoʻgʻri toʻldirilgan bandlar aniqlangan taqdirda, Deklaratsiya bojxona organiga taqdim etilgunga qadar uni toʻldirgan shaxs ushbu bandlardagi xato maʼlumotlarni toʻgʻri chiziq bilan ustidan chizib, tegishli maʼlumotlarni qoʻlda yozib toʻgʻrilashi mumkin.”; quyidagi mazmundagi xatboshilar bilan toʻldirilsin: “Elektron shakldagi Deklaratsiyada har qanday tuzatishlar ushbu Deklaratsiya yoʻlovchining elektron raqamli imzosi (qoʻl barmoq izi, grafik imzosi) bilan tasdiqlangunga qadar amalga oshirilishi lozim. Qogʻoz shakldagi Deklaratsiyani taqdim etish jarayonida yoki elektron shakldagi Deklaratsiya bojxona organi tomonidan roʻyxatga olinganidan soʻng aniqlangan texnik xato va kamchiliklar bojxona xodimi tomonidan tuzatilishi mumkin. Bunda bojxona toʻlovlarini hisoblashga, taqiq va cheklovlarga, shuningdek bojxona toʻgʻrisidagi qonunchilik buzilishini keltirib chiqaradigan holatlarga daxldor boʻlgan maʼlumotlarga oʻzgartirish kiritishga yoʻl qoʻyilmaydi.”. 14. 15 — 17-bandlar quyidagi tahrirda bayon etilsin: “15. Qogʻoz shakldagi Deklaratsiyaning “B” sahifasi 1 — 3-bandlaridagi (tovarlar toʻgʻrisidagi maʼlumotlar qismi) hamda ilovasining 1-bandidagi yozuvlar bojxona organi xodimi tomonidan biror-bir oʻzgartirish va qoʻshimchalar kiritilishini oldini olish maqsadida ruchkada uzluksiz chiziq bilan doiraga olinadi hamda yozuv uchun nazarda tutilgan barcha boʻsh joylar esa chizib qoʻyiladi. 16. Deklaratsiyani bojxona rasmiylashtiruvidan oʻtkazish bojxona organi xodimi tomonidan Deklaratsiyaning “A” sahifasi yuqori oʻng qismi va ilovasiga qogʻoz shakldagi Deklaratsiyada shaxsiy muhri va imzosi bilan hamda elektron shakldagi deklaratsiyada oʻzining elektron raqamli imzosi bilan tasdiqlangan belgi qoʻyish orqali amalga oshiriladi. 17. Qogʻoz shakldagi Deklaratsiya yoʻqotilgan taqdirda tiklanmaydi. Qogʻoz shakldagi Deklaratsiya yoʻqotilgan taqdirda deklaratsiyalovchi shaxs Deklaratsiyani bojxona rasmiylashtiruvidan oʻtkazgan bojxona organiga murojaat qilganda, qogʻoz shakldagi Deklaratsiyaning nusxasini va unda koʻrsatilgan Oʻzbekiston Respublikasining naqd milliy valyutasi, naqd chet el valyutasi, boshqa valyuta boyliklari, qimmatbaho buyumlar hamda tovarlarni olib oʻtilganligini tasdiqlovchi maʼlumotni olish huquqiga ega boʻladi. Elektron shakldagi Deklaratsiya bojxona organlarining axborot tizimi orqali mustaqil ravishda yuklab olinishi yoki eng yaqin hududiy bojxona boshqarmasiga murojaat qilgan holda olinishi mumkin.”. 15. Ilovaning “B” sahifasida: 2-bandning “Buyum nomi” ustuni “nomi” degan soʻzdan keyin “(buyum egasining pasport raqami)” degan soʻzlar bilan toʻldirilsin; 3-bandning “Tovar nomi” ustuni “farqlash xususiyatlari,” degan soʻzlardan keyin “tovar egasining pasport raqami,” degan soʻzlar bilan toʻldirilsin.